***Upoznavanje zaposlenih sa izmenama i dopunama Zakona o slobodnom pristupu informacijama od javnog značaja***

***Zakon o izmenama i dopunama***

***Zakona o slobodnom pristupu informacijama od javnog značaja***

***("Sl. glasnik RS", br. 105/2021)***

*stupio na snagu 16. novembra 2021. god., a počinje da se primenjuje po isteku tri meseca od dana stupanja na snagu,*

*odn. od 17. februara 2022. godine.*

**Rezime najznačajnih novina i izmena**

***Ograničenja slobodnog pristupa informacijama od javnog značaja****:*

Preciznije je normirano ograničenje u ostvarivanju prava na slobodan pristup informacijama od javnog značaja. To se prvenstveno odnosi na **život, zdravlje, ličnu bezbednost, pravosuđe, odbranu zemlje, nacionalnu i javnu bezbednost, ekonomsku dobrobit zemlje, tajnu, intelektualnu i industrijsku svojinu, umetnička, kulturna i prirodna dobra i životnu sredinu**. Naime, može se uskratiti pristup informacijama od javnog značaja, ako bi se time:

* + ugrozio život, zdravlje, bezbednost ili koje drugo važno dobro nekog lica;
  + ugrozilo, omelo ili otežalo sprečavanje ili otkrivanje krivičnog dela, optuženje za krivično delo, vođenje predistražnog postupka, vođenje sudskog postupka, izvršenje presude ili sprovođenje kazne, vođenje postupaka u smislu zakona kojim je uređena zaštita konkurencije, ili koji drugi pravno uređeni postupak, ili fer postupanje i pravično suđenje, do okončanja postupka;
  + ozbiljno ugrozila odbrana zemlje, nacionalna ili javna bezbednost, međunarodni odnosi ili prekršila pravila međunarodnog arbitražnog prava;
  + bitno umanjilo sposobnost države da upravlja ekonomskim procesima u zemlji, ili bitno otežalo ostvarenje opravdanih ekonomskih interesa Republike Srbije ili ugrozilo ili bi moglo biti ugrozeno sprovođenje monetarne, devizne ili fiskalne politike, finansijska stabilnost, upravljanje deviznim rezervama, nadzor nad finansijskim institucijama ili izdavanje novčanica i kovanog novaca;
  + učinila dostupnom informacija ili dokument za koji je propisima ili službenim aktom zasnovanim na zakonu određeno da se čuva kao tajni podatak ili predstavlja poslovnu ili profesionalnu tajnu, ili podatak dobijen u postupku zastupanja za čije objavljivanje zastupani nije dao odobrenje, u skladu sa zakonom kojim se uređuje rad pravobranilaštva, a zbog čijeg bi odavanja mogle nastupiti teške pravne ili druge posledice po interese zaštićene zakonom koji pretežu nad pravom javnosti da zna;
  + povredilo pravo intelektualne ili industrijske svojine, ugrozila zaštita umetničkih, kulturnih i prirodnih dobara;
  + ugrozila životna sredina ili retke biljne i životinjske vrste.

***Razdvajanje informacija:***

Ako tražena informacija od javnog značaja može da se izdvoji od ostalih informacija u dokumentu kojima organ vlasti nije dužan tražiocu da omogući pristup, organ vlasti će tražiocu omogućiti pristup delu dokumenta koji sadrži samo izdvojenu informaciju, i obavestiće ga da ostala sadržina dokumenta nije dostupna, u skladu sa zakonom.

***Ograničenje zloupotrebe slobodnog pristupa informacijama od javnog značaja:***

Ovo je učinjeno kao vid ograničenja ili isključenja ovog prava. **Privatnost i druga prava ličnosti** predstavljaju vid ograničenja prava na slobodan pristup informacijama, koji je Zakonom o izmenama uređen tako da se može tražiocu ograničiti ostvarivanje prava na pristup informacijama od javnog značaja ako bi se time povredilo pravo na privatnost, pravo na zaštitu podataka o ličnosti, pravo na ugled ili koje drugo pravo lica na koje se tražena informacija lično odnosi, osim:

* ako je lice na to pristalo;
* ako se radi o ličnosti, pojavi ili događaju od interesa za javnost, a naročito ako se radi o javnom funkcioneru u smislu zakona kojim se uređuje sprečavanje sukoba interesa pri obavljanju javnih funkcija i ako je informacija vezana za vršenje njegove javne funkcije;
* ako se radi o licu koje je svojim ponašanjem dalo povoda za traženje informacije.

Odnos slobodnog pristupa informacijama od javnog značaja i prava na zaštitu podataka o ličnosti, uređen je na gotovo istovetan način kao i u članu 89. *Zakona o zaštiti podataka o ličnosti ("Sl. glasnik RS", br. 87/2018)*, tako da je propisano da informacije od javnog značaja iz dokumenta koji sadrži podatke o ličnosti mogu biti učinjene dostupnim tražiocu na način kojim se obezbeđuje da se pravo javnosti da zna i pravo na zaštitu podataka o ličnosti mogu ostvariti zajedno, u meri propisanoj zakonom kojim se uređuje zaštita podataka o ličnosti i ovim zakonom.

***Postupak pred organom vlasti i postupak pred Poverenikom:***

Zakonom o izmenama je precizirana sadržina zahteva za ostvarivanje prava na pristup informacijama od javnog značaja (dalje: zahtev), tako da zahtev mora sadržati, pored ostalog, naziv i adresu tražioca, što se odnosi na slučajeve u kojim se kao tražilac pojavljuje pravno lice (na primer udruženje).

Preciziran je i rok u kojem je ovlašćeno lice organa vlasti dužno da pouči tražioca kako da otkloni nedostatke koje sadrži zahtev. Naime, ako zahtev ne sadrži propisane podatke, odnosno ako zahtev nije uredan, ovlašćeno lice organa vlasti dužno je da, najkasnije u roku od osam dana od dana prijema zahteva, bez nadoknade, pouči tražioca kako da te nedostatke otkloni, odnosno da dostavi tražiocu uputstvo o dopuni.

Ako tražilac ne otkloni nedostatke u roku koji mu odredi organ vlasti, a koji ne može biti kraći od osam ni duži od 15 dana, od dana prijema uputstva o dopuni, a nedostaci su takvi da se po zahtevu ne može postupati, organ vlasti doneće rešenje o odbacivanju zahteva kao neurednog. Dakle, umesto zaključka, organ vlasti donosi rešenje u slučaju da je zahtev neuredan.

Zakonom o izmenama je detaljno uređeno postupanje organa vlasti po zahtevu (član 16), a posebno po zahtevu koji se odnosi:

* na informaciju za koju se, na osnovu podataka koji su navedeni u zahtevu, može pretpostaviti da je od značaja za zaštitu života ili slobode nekog lica, odnosno za ugrožavanje ili zaštitu zdravlja stanovništva ili životne sredine,
* na informacije koje su sadržane u velikom broju dokumenata, usled čega bi postupanje organa u propisanom roku bilo otežano,
* na uvid, odnosno dobijanje kopije dokumenta koji sadrži informaciju koja predstavlja tajni podatak određen od strane drugog organa vlasti.

Od obaveza postupanja u skladu sa odredbama ovog člana 16. koji uređuje postupanje po zahtevu, oslobođeno je pravno lice koje je u godini na koju se odnose tražene informacije ostvarilo više od 50% prihoda od jednog ili više organa vlasti iz tač. 1) do 7) člana 3. Zakona, u odnosu na informacije koje su u vezi sa aktivnošću koja se finansira tim prihodima, a koje je sve informacije koje se odnose na aktivnosti finansirane sredstvima organa vlasti iz člana 3. tač. 1) do 7) Zakona dostavilo organu koji je finansirao te aktivnosti ili organu vlasti nadležnom za kontrolu tog finansiranja.

Zakonom o izmenama je propisano da se protiv rešenja Poverenika kojim se odlučuje o zahtevu koji je podnet Povereniku kao organu vlasti, ne može izjaviti žalba, već se može pokrenuti upravni spor, o čemu sud po službenoj dužnosti obaveštava Poverenika.

Kada se radi o **postupku pred Poverenikom**, propisano je da Poverenik donosi rešenje bez odlaganja, a najkasnije u roku od 60 dana od dana prijema žalbe, pošto omogući organu vlasti da se pismeno izjasni, a po potrebi i tražiocu. Izuzetak se odnosi na postupanje po žalbi zbog nepostupanja organa vlasti u skladu sa članom 16. stav 2. Zakona, kada Poverenik donosi rešenje u roku od 30 dana od dana prijema žalbe.

U postupku organ vlasti dokazuje da je postupao u skladu sa svojim obavezama predviđenim Zakonom.

Poverenik odbacuje žalbu koja je nedopuštena, neblagovremena i izjavljena od strane neovlašćenog lica. Kada utvrdi da je žalba osnovana, Poverenik će rešenjem naložiti organu vlasti da tražiocu omogući slobodan pristup informacijama od javnog značaja.

Ukoliko povodom žalbe zbog nepostupanja po zahtevu (ćutanje uprave) utvrdi da je žalba osnovana, Poverenik će rešenjem naložiti organu vlasti da u određenom roku postupi po zahtevu. U slučaju donošenja navedenog rešenja zbog nepostupanja po zahtevu, Poverenik, u skladu sa zakonom koji reguliše prekršajni postupak, izdaje prekršajni nalog zbog prekršaja iz člana 47. Zakona.

Ako organ vlasti, nakon izjavljene žalbe zbog nepostupanja po zahtevu, a pre donošenja odluke po žalbi, tražiocu omogući pristup informacijama ili po zahtevu na drugi način postupi, Poverenik će doneti rešenje i obustaviti postupak po žalbi. Postupak po žalbi se obustavlja i kada tražilac odustane od žalbe.

Organi vlasti su dužni da Povereniku, na njegov zahtev i u roku koji on odredi, a koji ne može biti duži od 15 dana, dostave sve podatke neophodne za utvrđivanje činjeničnog stanja od značaja za donošenje rešenja iz čl. 24. i 25. Zakona, kao i za odlučivanje o podnošenju zahteva za pokretanje prekršajnih postupaka koji su u vezi sa tim rešenjima. Povereniku će, radi utvrđivanja činjeničnog stanja biti omogućen pristup svakom nosaču informacije na koji se ovaj zakon primenjuje. Zakonom o izmenama je izričito propisano da je organ nadležan za vođenje evidencija o prebivalištu i boravištu građana i jedinstvenom matičnom broju građana dužan da Povereniku, na njegov zahtev, dostavi podatke iz tih evidencija koji su neophodni za izricanje prekršajnog naloga i podnošenje zahteva za pokretanje prekršajnog postupka.

|  |
| --- |
| **Povereniku je Zakonom o izmenama utvrđeno ovlašćenje da prinudi izvršenika - organ vlasti da ispuni obaveze iz rešenja Poverenika posrednom prinudom, izricanjem novčanih kazni donošenjem rešenja.**  Izrečenu novčanu kaznu izvršava sud u skladu sa zakonom kojim se reguliše izvršenje i obezbeđenje i one predstavljaju prihod budžeta Republike Srbije.  **Novčana kazna se izriče u rasponu od 20.000 do 100.000 dinara i može biti izrečena više puta.** |

Poverenik je ovlašćen da podnese zahtev za pokretanje prekršajnog postupka za prekršaje predviđene ovim zakonom, kada u postupku po žalbi oceni da postoji prekršaj.

**Tražilac informacije ne može da podnese zahtev za pokretanje prekršajnog postupka protiv organa vlasti pre okončanja postupka po žalbi pred Poverenikom, odnosno pre okončanja upravnog spora ako žalba Povereniku nije dopuštena.** U tom slučaju tražilac informacije je dužan da se prethodno obrati Povereniku zahtevom da Poverenik podnese zahtev za pokretanje prekršajnog postupka, odnosno upravnoj inspekciji, ako je vođen upravni spor. Ako Poverenik, odnosno upravna inspekcija u roku od osam dana ne odgovori tražiocu informacije na navedeni zahtev ili mu odgovori da nema osnova za podnošenje zahteva za pokretanje prekršajnog postupka, tražilac informacije je ovlašćen da sâm podnese zahtev za pokretanje prekršajnog postupka.

***Položaj Poverenika:***

Zakonom o izmenama značajno je proširen krug lica na koja se Zakon odnos i detaljnije je uređen položaj Poverenika, njegov izbor, osnove prestanka dužnosti, kao i nadležnost.

***Ovlašćeno lice organa vlasti i obaveza objavljivanja informatora***:

Zakonom o izmenama je propisano da rukovodilac organa vlasti **može da odredi jednog ili više zaposlenih** (dalje: ovlašćeno lice) za postupanje po zahtevu za slobodan pristup informacijama od javnog značaja. Dakle, ne postoji obaveza određivanja ovlašćenog lica organa vlasti, već je propisana mogućnost za napred navedeno.

Ovlašćeno lice ima sledeća prava i obaveze:

* obaveštava tražioca o posedovanju informacija i obezbeđuje uvid u dokument koji sadrži traženu informaciju, odnosno dostavlja informaciju na odgovarajući način, odbija zahtev rešenjem, pruža tražiocima neophodnu pomoć za ostvarivanje njihovih prava utvrđenih ovim zakonom;
* preduzima mere za unapređenje prakse postupanja sa nosačima informacija, prakse održavanja nosača informacija, kao i prakse njihovog čuvanja i obezbeđenja;
* preduzima mere potrebne za upoznavanje zaposlenih sa njihovim obavezama u vezi sa pravima na pristup informacijama od javnog značaja, radi delotvorne primene ovog zakona.

Ako ovlašćeno lice nije određeno, za postupanje po zahtevu i preduzimanjenavedenih mera nadležan je rukovodilac organa vlasti.

***Obaveza izrade informatora o radu:***

Precizirano je šta informator o radu naročito sadrži **-** povećanje transparentnosti podataka koje se objavljuju u informatoru o radu. Pored ostalog, osnovne podatke o organu i informatoru (uključujući radno vreme i informaciju o pristupačnosti osobama sa invaliditetom objekata koje koristi organ), organizacionu strukturu (organigram), imena, podatke za kontakt i opis funkcija rukovodilaca organizacionih jedinica, opis pravila u vezi sa javnošću rada, opis nadležnosti, ovlašćenja i obaveza i opis postupanja u okviru nadležnosti, ovlašćenja i obaveza, za kolegijalne organe, podatke o održanim sednicama i opis načina donošenja odluka, navođenje propisa koje organ primenjuje u svom radu i propisa za čije donošenje je nadležan, kao i navođenje strategija, programa, planova i izveštaja koje je doneo organ, finansijske podatke (podatke o budžetu, odnosno finansijskom planu i izvorima prihoda), podatke o javnim nabavkama, uključujući plan javnih nabavki i spisak zaključenih ugovora o nabavkama dobara, usluga, radova i nepokretnosti, sa vrednostima zaključenih ugovora, datumom zaključenja i rokom trajanja, podatke o državnoj pomoći (sa podacima o subjektima subvencija i donacija i njihovim iznosima), o izvršenim inspekcijama i revizijama poslovanja organa.

|  |
| --- |
| **Posebno je važno da informator o radu sadrži podatke o isplaćenim platama, zaradama i drugim primanjima, uključujući podatke o platama organa rukovođenja, odnosno upravljanja i rukovodilaca organizacionih jedinica, kao i o sredstvima rada i objektima koje organ poseduje, odnosno koristi.** |

Informator o radu sadrži i spisak najčešće traženih informacija od javnog značaja, kao i informacije o podnošenju zahteva, sa adresama za prijem pošte i elektronske pošte i podacima o rokovima za postupanje po zahtevu, pravu na pravno sredstvo i licu nadležnom za postupanje po zahtevu.

Informator se izrađuje u elektronskom i mašinski čitljivom obliku, a objavljuje se putem jedinstvenog informacionog sistema informatora o radu, koji vodi i održava Poverenik, u skladu sa uputstvom Poverenika za izradu i objavljivanje informatora.

Organ vlasti redovno vrši proveru tačnosti i potpunosti podataka objavljenih u informatoru i, najkasnije 30 dana od nastanka promene, ažurira informator vršenjem odgovarajućih promena. U slučaju da organ vlasti propusti da izradi i ažurira informator o svom radu, Poverenik je ovlašćen da podnese zahtev za pokretanje prekršajnog postupka za prekršaj propisan Zakonom.

***Obaveza podnošenja godišnjeg izveštaja Povereniku:***

Podnošenje godišnjeg izveštaja Povereniku do 31. januara tekuće godine, za prethodnu godinu *(na portalu poverenika ovaj zakonski rok je skraćen do 20. januara jer aplikacija dozvoljava predaju izveštaja do ovog datuma).*Novina je da godišnji izveštaj sadrži, pored ostalog, podatke o rukovodiocu organa vlasti i ovlašćenom licu, broju podnetih zahteva koji se odnose na informacije o zdravlju stanovništva ili zaštiti životne sredine iz člana 16. stav 2. Zakona, broju podnetih zahteva koji se odnose na informacije o raspolaganju javnim sredstvima, kao i broju podnetih zahteva koji se odnose na informacije iz nadležnosti tog organa vlasti.

**U slučaju da organ vlasti propusti da Povereniku podnese godišnji izveštaj, Poverenik je ovlašćen da podnese zahtev za pokretanje prekršajnog postupka za prekršaj propisan Zakonom.**

***Prelazni režim i prekršajne odredbe***:

Poverenik će u roku od 60 dana od dana stupanja na snagu Zakona o izmenama:

* izdati nov priručnik sa praktičnim uputstvima za delotvorno ostvarivanje prava uređenih Zakonom u kome se mora naročito navesti sadržina i obim prava na pristup informacijama od javnog značaja kao i načini na koji se ova prava mogu ostvariti,
* izdati novo uputstvo za izradu i objavljivanje informatora o radu organa vlasti, kao i
* propisati i objaviti obrazac godišnjeg izveštaja koji organ vlasti podnosi Povereniku o radnjama tog organa, preduzetim u cilju primene Zakona.

Prema članu 32. Zakona o izmenama, organi vlasti koji u skladu sa članom 24. Zakona o izmenama imaju obavezu izrađivanja **informatora o radu**, dužni su da u roku od godinu dana od dana stupanja na snagu ovog zakona izrade informatore u skladu sa odredbama Zakona o izmenama, dakle ***do 16. novembra 2022. godine***.

Zakonom o izmenama propisane su veće prekršajne kazne za rukovodioca organa vlasti, ovlašćeno lice organa vlasti, kao i zaposlene u organu vlasti, a u skladu sa *Zakonom o prekršajima**("Sl. glasnik RS", br. 65/2013, 13/2016, 98/2016 - odluka US, 91/2019 i 91/2019 - dr. zakon).*